Þingræður haldnar á Alþingi Íslendinga



Herra forseti. Þetta frv., sem hér liggur fyrir, hefur verið til meðferðar í hv. Ed. og er endursent þaðan til einnar umr. Breytingarnar, sem hv. Ed. hefur gert á frv., eru við 1. gr. og 7. gr. Breytingin á 1. gr. er lítils háttar og ekki efnisbreyting, aðeins breyting á orðalagi, en breytingin við 7. gr. er í því fólgin, að gert er ráð fyrir, að lögin taki gildi 1. maí 1958 í stað þess, sem áður var gert ráð fyrir í frv., að þau tækju gildi 15. apríl, en sá dagur er nú liðinn. Sjútvn. hefur ekki tekið málið til meðferðar, síðan það kom aftur til d., en það virðist einsætt að samþykkja frv. eins og það er.



Herra forseti. Ég sakna þess, að enginn af hálfu hæstv. ríkisstj. skuli gera grein fyrir þessu máli hér. Eftir efni þess getur það heyrt undir ýmsa ráðherra í raun og veru, - ég veit ekki, hver er sá, sem sérstaklega á að sjá um það, hvort það er hæstv. utanrrh., hvort það er fjmrh. eða e.t.v. dómsmrh., en enginn þeirra lætur svo lítið að vera hér viðstaddur og gera grein fyrir málinu. En ég verð að spyrja, hvaða ástæður liggi til þess, að nauðsyn sé á því að flytja þetta frv., og einkanlega, ef ástæða er til þess að stofna slíka áfengisútsölu á Keflavíkurflugvelli, af hverju hún er þá ekki einnig stofnuð á Reykjavíkurflugvelli. Það er vitað mál, að Reykjavíkurflugvöllur er einnig lendingarstöð í millilandaflugi, og einmitt að svo miklu leyti sem íslenzk flugfélög halda uppi millilandaflugi, þá nota þau Reykjavíkurflugvöll, en ekki Keflavíkurflugvöll. Talið mun vera, að það dragi að þeim flugvöllum viðskipti, sem njóti slíkra hlunninda sem hér er um að ræða, að þetta séu fríðindi, sem farþegar á flugvélum sækist eftir. Eins og hér háttar til, mundi það þá aðallega koma til varðandi farþega, sem ferðast á milli Evrópu og Bandaríkjanna. Ef þetta verða talin hlunnindi, - og annars sýnist vera ástæðulaust að setja þessi lög, - er þá verið að veita þeim félögum, sem hafa lendingarstöð í Keflavík og eingöngu eru erlend flugfélög, réttindi umfram það flugfélag íslenzkt, sem nú þegar heldur uppi föstum áætlunarferðum milli Evrópu og Bandaríkjanna. Ég sé ekki, að það fái með nokkru móti staðizt. Ég get hugsað mér ýmsar ástæður, eins og hættu á smygli og annað slíkt, sem geri það varhugavert yfirleitt að fara inn á þessa braut, og einmitt þær hættur hafa orðið þess valdandi, að hingað til hafa menn ekki treyst sér til að setja slík ákvæði sem í þessu frv. eru fólgin. En ef menn telja þær hættur einskisverðar, þá eru þær auðvitað alveg jafneinskisverðar á Reykjavíkurflugvelli og Keflavíkurflugvelli. Það á að vera hægt að hafa alveg sama eftirlit, að engin misnotkun eigi sér stað hér, eins og hægt er að hafa slíkt eftirlit á Keflavíkurflugvelli. Ég vil því leggja áherzlu á að fá grg. um það undir meðferð málsins, af hverju er hér gert svo mjög upp á milli, sem sagt að hinum erlendu flugfélögum, sem keppa við íslenzkt flugfélag, er verið að veita sérréttindi umfram hið íslenzka flugfélag. Það er efni þessa frv., eins og það liggur fyrir. Ég vil vænta þess, að einhver af hálfu hæstv. ríkisstj. verði til þess að skýra þann hugsunargang, sem hér er á bak við, svo að þm. megi átta sig betur á málinu, en þeir fá gert eftir efni sjálfs frv. og hinni ófullkomnu grg., sem því fylgir. Það liggur að vísu ekki fyrir, og mér er ókunnugt um, í hvaða n. málið hefur verið til athugunar í Ed. 



Herra forseti. Ég vil nú segja það, að það er sjáanlega til mikilla bóta frá því, sem verið hefur, að færa sveitarstjórnarkosningar í kaupstöðum og kauptúnum fram á vorið. En ég verð að segja það, að mér þykir dálítið undarlegt í þessu frumvarpi, að það skuli þá ekki vera um leið ákveðið, að sveitarstjórnarkosningar fari fram á sama degi um land allt, eins og á sér stað um alþingiskosningar, en samkvæmt þessu frv. er gert ráð fyrir, að kosningarnar fari fram í maí í kauptúnum og kaupstöðum, en í júní í sveitahreppum. Ég vildi nú biðja hv. n., sem fær þetta mál til athugunar, að athuga, hvort það getur ekki verið eðlilegra að færa það í það horf, að kosningarnar séu á sama degi yfir land allt. Í öðru lagi verð ég að segja það, að ég teldi það framför, ef með þessu frv. væri fært í það gamla horf að hafa kjörtímabilið til sveitarstjórnarkosninga sex ár, en ekki fjögur, því að þessar sífelldu og tíðu kosningar hafa lítið gott í för með sér. Við sjáum það á ýmsum aðgerðum, að það hefur ekki verið til mikilla bóta að stytta kjörtímabilið, hvorki til Alþingis né sveitarstjórna. Í þriðja lagi vildi ég svo segja það, að ef frv. verður samþ. eins og það er nú, þá sýndist mér réttara, að það væri þá ákveðið í því, af því að það stendur í 1. gr., að það skuli skilyrðislaust kjósa á fjögurra ára fresti, að næstu sveitarstjórnarkosningar í kauptúnum og bæjum færu þó fram í maímánuði árið 1962, því að annars gæti leikið vafi á því, hvort þær ættu þá ekki að fara fram að hálfu fjórða ári liðnu. Þetta vildi ég einnig biðja hv. n., sem fær þetta mál til athugunar, að hugleiða.